google/wiki40b huggingface dataset:
Theodore Dreiser

Bakgrunn

Theodore Dreiser ble født som det tolvte barn av John Paul Dreiser og hans hustru Gattin Sarah, og ble døpt katolsk. Faren var tysk immigrant fra Mayen, moren stammet fra en mennonittfamilie. En av Theodore Dreisers brødre var komponisten Paul Dresser. Deres foreldre hadde en egen liten bedrift, men noen år etter Theodores fødsel gikk de konkurs. 
Siden han ikke hadde råd til å fullføre de påbegynte studier ved Indiana University på grunn av pengemangel, droppet han ut og jobbet på et kontor.

Journalist, så forfatter

Noen år senere bestemte han seg for å bli journalist og jobbet i forskjellige aviser i Pittsburgh, Chicago og St. Louis. Deretter flyttet Dreiser til New York, hvor han jobbet som redaktør i sin bror Paul Dressers ukeblad. I 1897 begynte han å skrive for Metropolitan og Cosmopolitan. Han kombinerte jorurnalistikk medforfatterskap, men gikk i 1910 helt over til forfatterskapet. 
Theodore Dreiser giftet seg 1892 med Sara White, de separerte 1909, men skilte seg aldri formelt. 
Dreisers gjennombrudd ble romanen Sister Carrie ( 1900), som ble utgitt i et lite opplag. men vakte stor oppmerksomhet i litterære kretser. Den fble fulgt av romanene Jennie Gerhardt (1911), The Financier (1912), The Titan (1914), der den amerikanske storfinansiæren Charles T. Yerkes stod modell. Blant Dreisers øvrige mange arbeider kan fremheves også de selvbiografiske A Traveller at Forty (1913) og A Book about Myself (1922), samt En amerikansk tragedie (An American Tragedy) (1925), som ble hans virkelige gjennombrudd i bredere kretser. An American Tragedy ble omarbeidet til skuespill første gang i 1926, filmatisert i 1931, og igjen i 1951, A Place in the Sun («En plass i solen») og vant seks oscarstatuetter.
Dreiser skrev samfunnskritiske romaner innen det som betraktes som den naturalistiske skole, i en realistisk stil, som imidlertid kan oppleves som tunge med sine mektige detaljskildringer. 
I 1920-årene fant hans verker en større anerkjennelse i Europa og i Sovjetunionen enn i hjemlandet. Hans reportasjebok om Sovjetunionen som tilkom etter en månederlang rundreise i 1927, Dreiser Looks at Russia (1928; tysk: «Sowjetrußland»), ble brent på bokbålene rundt om i Nazityskland i 1933. I 1935 mottok han et hilsningsbudskap fra den hovedsakelig av kommunister arrangerte Pariserkongressen for antifascistiske forfattere'.
Dreiser var en erklært sosialist og sluttet seg til kommunistpartiet like før han døde i 1945.
Qasr al-Hayr al-Gharbi

Qasr al-Hayr al-Gharbi (arabisk: قصر الحير الغربي, ca 80 km sørvest for Palmyra på Damaskusveien i Syria, er tvillingpalass med Qasr al-Hayr al-Sharqi, bygd av umajjadenes kalif Hisham ibn Abd al-Malik fra 734 til 727 e.Kr. Det ble bygd i bysantinsk stil. 
Det ble brukt som en utkikkspost under umajjadetiden, for å følge med ørkenstammenes bevegelser og være en barriere mot dem, og det var dessuten et jaktpalass. Senere var det benyttet av ayyubidene og mamelukkene. Det ble oppgitt for godt etter mongolenes invasjoner.
Borgen er firkantet med 70 meter lange sider. Det sentrale inngangspartiet er meget attraktivt. Det er blitt flyttet til Nasjonalmuseet i Damaskus og tjener der som hovedinngang. Portalens halvsylindriske tårn rundt selve porten, søyler og andre geometriske former er en blanding av persisk, bysantinsk og arabisk arkitektur.
Ikke mye av festningen står igjen in situ. Det eneste synlige er ett reservoar som trakk vann fra Harbaka-dammen, et bad og en khan.
Allopeba

Utseende

Middelsstore, lange og slanke, brunoransje trebukker med lange, tynne bein. Dekkvingene kan ha små, svarte flekker. Antennene er tynne og lengre enn kroppen. Pronotum er rundet og lengre enn bredt, dekkvingene parallellsidige og smale.

Levevis

Larvene lever i død ved, mest av løvtrær.

Utbredelse

Slekten er utbredt i det sørøstlige og østlige Brasil og det nordlige Argentina.
Minnesota Farmer-Labor Party

Minnesota Farmer-Labor Party, var et politisk parti i den amerikanske delstaten Minnesota mellom 1918 og 1944.
Jordbrukernes og arbeidernes parti var et betydelig tredje parti i Minnesota og lykkes i utfordre både demokratene og republikanerne.
Tre av guvernørene i Minnesota representerte Farmer-Labor Party: Floyd B. Olson, Hjalmar Petersen og Elmer Austin Benson. Fire medlemmer av USAs senat rakk å representere partiet: Henrik Shipstead, Magnus Johnson, Elmer Austin Benson og Ernest Lundeen. Shipstead byttet seinere parti til republikanerne.
Demokratene i Minnesota lykkes å slå sammen partiet med deres parti. Minnesota Democratic-Farmer-Labor Party, som demokratene i Minnesota heter forsatt, ble dannet 15. april 1944 som resultatet av sammenslåingen mellom de to partiene. Hubert H. Humphrey spilte en sentral rolle i sammenslåingen.
På begynnelsen av 1920-tallet ble det gjort forsøk på å grunnlegge et parti som omfattet hele USA under navnet Farmer-Labor Party of the United States. Forsøkene var ikke vellykkede selv om Parley P. Christensen stilte opp i presidentvalget i USA 1920 og fikk til sammen over 265 000 stemmer.
Autarki

Autarki er en egenskap der en er fullstendig selvforsynt. Innen økonomi gjelder dette land som isolerer seg økonomisk, og forsøker å gjøre seg uavhengig av andre land. Et fullstendig autarki foreligger når et land er helt uavhengig av andre land, og helt isolert økonomisk.
DECtape

DECtape, opprinnelig kalt Microtape, var et medium for magnetisk datalagring som ble benyttet sammen med mange minidatamaskiner fra Digital Equipment Corporation, deriblant PDP-6, PDP-7, PDP-8, LINC-8, PDP-9, PDP-10, PDP-11, PDP-12 og PDP-15. Den ble også implementert for DECs 32-biter systemer, men VAX/VMS-støtte var ikke en offisiell del av produktlinjen.
«Braute»

Drift og økonomi

Båten er eid og drevet av foreningen Båtlaget Braute. Siden 1994 har «Braute» hver sommer vært på en seilas med fem til åtte ukers varighet. Seilasene er for det meste i Norge, men også Sverige, Finland og Danmark har vært besøkt. «Braute» har ikke motor ombord og seilasene blir gjennomført kun med framdrift fra seil og årer. Det meste av vedlikeholdet blir gjort samtidig med utsett og oppsett på én dugnad om våren og én om høsten, men større reparasjoner blir gjort av profesjonelle. Årsmøte i foreningen blir holdt under høstdugnaden.  
Byggingen av «Braute» ble finansiert ved innskudd fra medlemmer. Driften blir finansiert av medlemmene i Båtlaget Braute med støtte fra Studieforbundet kultur og tradisjon for foreningens formidling av tradisjonskunnskap.
Guvernementet Tver

Guvernementet Tver var et guvernement i Russland på det såkalte Moskvalandet, på begge sider av øverste Volga, begrenset av Pskov og Novgorod i vest og nord, Jaroslavl og Vladimir i øst, Moskva og Smolensk i sør.
Partizansk

Partizansk (russisk: Партиза́нск) er en by i Primorskij kraj i Russland. Den ligger rundt 100 km øst for Vladivostok (veiavstand 236 km). Innbyggertall: 43 670 (folketelling 2002), 49 500 (folketelling 1989).
Byen ble grunnlagt i 1896 som Sutsjan (russisk: Суча́н), og den fikk bystatus i 1932. Like etterpå ble navnet endret til Gamarnik (russisk: Гама́рник), etter Jakov Gamarnik, en russisk revolusjonær. Etter at Gamarnik ble arrestert i 1937, ble navnet endret tilbake til Sutsjan. I 1972 ble navnet igjen endret, til det nåværende Partizansk, under utrenskningen av kinesiske stedsnavn i Primorskij kraj.
Byen er i dag i tilbakegang, på grunn av nedgangen i utvinningen av kull fra gruvene rundt byen.
Qinhuangdao 32-6

Qinhuangdao 32-6 er et oljefelt om lag midt i Bohaibukten i Østkinahavet. Navnet skyldes at det ligger utenfor kysten av byprefekturet Qinhuangdao i provinsen Hebei.
Det ble oppdaget i 1995 og har sikkert påviste reserver på 200 millioner tonn.
Umoe Mandal

Umoe Mandal AS (tidligere Kværner Mandal AS, Kværner Båtservice AS, Båtservice Marine A/s) er et båtverft beliggende på Gismerøya like øst for Mandal. Her har det vært bygd blant annet mineryddere, oppgradering av Hauk-klassen og forsvarets nye MTB-båter; Skjold-klassen.
Umoe Mandal eies av Umoe AS.
Bonfilsia

Utseende

Små, litt tettbygde, blankt brunlige trebukker med et hvitt tverrbånd på dekkvingene. Artene minner overflatisk om maur. Kroppen er kledt med fine, lyse, oppstående hår. Antennene er tynne og noe kortere enn kroppen. Pronotum har rundede sider og er nærmest tønneformet sett ovenfra. Den bakerste delen er markert innsnevret slik at det blir en tydelig "stilk" mellom forkroppen og dekkvingene. Disse er parallellsidige med omtrent rettvinklede "skuldre". Beina er nokså korte med klubbeformede lår.

Utbredelse

Slekten er utbredt i Karibia (Barbados, Martinique, Guadeloupe, St. Lucia).
Hjelmeseteika

Hjelmeseteika er en gammel sommereik (Quercus robur). Stammen er plassert i ved Nordfjord Folkemuseum i Gloppen kommune. Den har en diameter på 3 meter og er beregnet til å være over 500 år gammel. Eika er et dødt styvingstre med et større hulrom i stammen, trolig med hjelp av svovelkjuke gjennom tidene. Som del av museets naturhistoriske samlinger er det montert en hatt bekledd med blekk for beskyttelse mot vær og vind.
Treet kommer fra gården Hjelmeset på halvøya Anda mot nordvest i kommunen, derav også navnet.
Andeby

Andeby (på engelsk Duckburg) er en by i den fiktive staten Calisota i USA, begge skapt av tegneserieskaperen Carl Barks. Det antas at Andeby og Calisota ville ha ligget i California, nord for Los Angeles og San Francisco dersom de skulle plasseres i den virkelige verden. Andre har plassert Andeby i nærheten av Disney-studioene i Burbank, California.
Andeby er blant annet hjemmet til Disney-figurene Skrue McDuck og Donald Duck, kjent i Norge fra tegneseriebladet Donald Duck & Co.

Historie

Francis Drake gikk i land på Amerikas vestkyst den 17. juni 1579. Drake og hans menn kalte området Nova Albion og gjorde krav på det i Elisabeth Is navn. Her bygde Drake et fort, kalt «Drakestaden», på toppen av «Daudhestbakken» senere forandret til «Daudbilbakken» (navnet er av nyere tid). Nova Albion forble mer eller mindre ukjent inntil Kornelius Kvakk i 1818 kom til Drakestaden for å handle med de engelske soldatene som da holdt til der. Mens Kornelius var der, ble fortet angrepet av spanske soldater som var sendt ut av kong Ferdinand for å erobre land i «den nye verden». De spanske soldatene drev engelskmennene på flukt, men Kornelius ble igjen i fortet og klarte å skremme spanjolene fra stedet kun få timer etter erobringen. Rett før britene flyktet hadde imidlertid den britiske kommandanten overdratt Drakestaden til Kornelius, som nå eide stedet og kalte det «Andebyfortet».
Kornelius Kvakk regnes som grunnleggeren av byen som så vokste opp rundt bakketoppen og Andebyfortet, men det var likevel ikke før Skrue McDuck kom til Andeby i 1902 at stedet ble til det Andeby vi kjenner i dag.
Skrue McDuck bygde sitt kjente kontorbygg, Pengebingen, over det stedet hvor Andebyfortet hadde stått, og dette er fremdeles det mest kjente byggverket i byen. En annen kjent severdighet er statuen over byens grunnlegger, Kornelius Kvakk, også oppført av Skrue McDuck.
Absorpsjon i farmakologi

I farmakologi (farmakokinetikk) er absorpsjon opptak av en forbindelse (som regel legemiddel) til organismen. Dette skjer typisk gjennom tarm, men absorpsjon gjelder også opptak av legemidler gjennom hud og andre former for parenteral administrasjon. Egenskaper ved legemiddelet som pH og fettløselighet er avgjørende for absorpsjonen. Også egenskaper hos pasienten som for eksempel tarmfunksjon påvirker absorpsjon.
21. serierunde i Tippeligaen 2015

21. serierunde i Tippeligaen 2015 ble innledet fredag 21. august 2015 klokken 19.00 med kampen mellom Lillestrøm og Tromsø på Åråsen stadion.
Dronningens Tværgade (København)

Bygninger  –  utvalg

Dronningens Tværgade nr.1 ligger på hjørnet av Bredgade og har også adresse Bredgade 37. Bygningen inneholder Hotel Phoenix Copenhagen og ble oppført i 1897.
Dronningens Tværgade nr.2 ligger også på hjørnet av Bredgade og har i tillegg adresse Bredgade. Her ligger Moltkes palé tegnet av Ernst Brandenburger og oppført i begynnelsen av 1700-tallet.
I Dronningens Tværgade nummer 23–45 ligger boligområdet Dronningegården som ble oppført fra 1943 til 1958 etter tegninger av
Kay Fisker, C.F. Møller og Svenn Eske Kristensen.
VM i turn 1981

Det 21. verdensmesterskapet i turn ble arrangert i perioden 19. til 23. november 1981, i Moskva i Sovjetunionen (dagens Russland).
Betalt dansepartner

Annet

Før R.Valentino fikk spille i filmer, jobbet han som dansepartner mot betaling.
Bruspulver

Bruksområder og beslektede fenomener

Brukes som godteri. Kan også være høydepunktet inni annet godteri, som f.eks kjærlighet på pinne. Opprinnelig var pulveret beregnet på å blandes ut i et glass vann til brus. Barn oppdaget imidlertid fort at smaken ble intensivert ved at pulveret ble brukt ublandet.
Det er den samme typen virkning som finnes i bakepulver og andre husholdningskjemikalier som brukes for å lage porøs deig til [kake]
Chlosyne

Utseende

Ganske små (vingespenn 25 – 40 mm) sommerfugler, relativt spinkelt bygde. Som hos de aller fleste flikvinger er frambeina reduserte. Vingene er avrundede, ikke flikete langs ytterkanten. Fargen kan variere en god del men Chlosyne-artene har vanligvis brunlig grunnfarge med gule eller oransje tegninger. Noen har også oransje grunnfarge. Bakvingenes underside har ofte vekselvise hvite og brunlige tverrbånd, kantet med svart. Larvene er dekket med torner, puppene knudrete.

Levevis

Rutevingene er ikke spesielt sterke flygere, og de fleste artene er nokså stedbundne med små, lokale kolonier. De finnes særlig på blomsterenger. Larvene lever selskapelig i silkespinn. De tar opp forsvarsstoffer fra næringsplantene og er derfor trolig usmakelige for rovdyr. De overvintrer som larver.
Denne slekten kan bruke mange ulike planter som næring, blant annet fra akantusfamilien og kurvplantefamilien.

Utbredelse

Slekten er utbredt i både Nord-, Mellom- og Sør-Amerika.
Kolbotn torg

Kolbotn torg er et kjøpesenter på tettstedet Kolbotn i Oppegård kommune. 
Kjøpesenter med ca 60 butikker, 12 minutter med tog fra Oslo sentrum. Det er også 250 leiligheter over og rundt kjøpesenteret, som nesten alle er blitt solgt siden februar 2008.
Kolbotn torg er bygget på en spesiell måte, ved at man først gravde ut et stort hull i bakken, og så bygde opp kjøpesenteret og p-hus , slik at senteret ligger delvis under bakken.
Senteret åpnet 21. august 2008.
Viralmarkedsføring

Viralmarkedsføring er en form for markedsføring som legger vekt på pre-eksisterende sosiale nettverk. Denne markedsføring kan skje ansikt til ansikt (word of mouth), eller via videosnutter på Internett, SMS, eller andre medier. Andre relaterte fenomener er bl.a. jungeltelegraf. Viralmarkedsføring er benyttet av både selskaper og andre som ønsker markedsføre en eller annen tjeneste eller produkt.
Nikita Hair

Nikita Hair er en frisørkjede som ble etablert av Inger Ellen Nicolaisen og hennes ektemann i 1984 i Bodø. Selskapet har 72 frisørsalonger i Norge og 40 frisørsalonger i Sverige og 600 medarbeidere.
Rita (album)

Rita er den første soloplaten til Rita Engebretsen, kjent fra plateserien Frem fra Glemselen sammen med Helge Borglund. Det skulle gå 10 år fra platedebuten i 1973 der hun sang på samleplaten Stjerne 73 og 11 plater med «Frem fra Glemselen», før hun i 1983 endelig kom på markedet med sin egen soloplate. Da plateselskapet Talent ga ut platen Frem fra Glemselen kap.11 i 1982, promoterte de Engebretsen ved blant annet å gi ut to spor fra denne «Frem fra Glemselen»-platen på singel: «Fly lille fugl»/«Hawaiivise». Det var store forventninger til Engebretsen. Plateserien «Frem fra Glemselen» hadde da solgt opp mot en million plater. Debutalbumet Rita kom i januar 1983, og inneholdt for det meste oversatte slager melodier, mye fra svensk – Kikki Danielsson blant annet.
Albumet ble ganske godt mottatt både i presse og blant publikum, i motsetning til sangmakker Helge Borglunds debut i 1980, som kun besto av nye sanger. På dette albumet kjente man igjen Engebretsen med sanger som «Barnehjemsbarn» og «Sanger skal klinge» som var i samme gate som «Frem fra Glemselen»-visene. Engebretsen synger også en norsk versjon av «House of the Rising Sun», samt at hun har oversatt «How Great Thou Art» selv til norsk. Plateselskapet Talent gikk konkurs i 1983, så platen til Engebretsen hadde kort levetid på markedet og solgte derfor ikke mer enn i underkant av 7000 eksemplarer. Den ble re-utgitt i 1987 som kassett av Arne Bendiksen.
Harry Potter samlekortspill

Harry Potter samlekortspill (Harry Potter Trading Card Game) er et strategisk samlekortspill utgitt av Wizards of the Coast på lisens fra Warner Bros. i 2001.  Spillet har utgangspunkt i Harry Potters magiske verden, skapt av forfatteren J.K. Rowling og er en forenkling av det populære samlekortspillet Magic: The Gathering, utgitt av samme forlag. 
Spillet ble lansert med brask og bram i Guildhall Art Gallery i London 7.august 2001, da ca. 500 personer fra hele Europa prøvde spillet for første gang.
Wizards of the Coast hadde kanskje regnet med at Harry Potter-navnet skulle selge spillet uten for mye annen markedsføring.  Men selv om spillet fikk mange tilhengere, tok interessen aldri helt av.  Dette kan ha vært en medvirkende årsak til at forlaget stoppet produksjonen etter at den femte og siste serien kom ut i oktober 2002.

Slik spiller man

To spillere spiller mot hverandre med hver sin kortstokk (deck) med 60 kort + en karakter fra Harry Potter-bøkene.  Man spiller med ulike typer kort: kunnskapskort (lessons), vesen (creatures), tryllekort (spells) og ulike spesialkort. Med hjelp av ulike magiske vesen (creature-kort) og tryllekort skal man gjøre skade på motstanderen.  Hvor mye skade avhenger av hva slags kort man spiller med.   Den som først har fjernet alle kortene i motstanderens deck har vunnet spillet.

Utgitte serier

1. Grunnsettet – Harry Potter Trading Card Game (116 kort)
(August 2001)
2. Utvidelse – Quidditch Cup (80 kort + 30 Foil eller Hologram Portrait Premium rares) (November 2001)
3. Utvidelse – Diagon Alley (80 kort + 30 Foil eller Hologram Portrait Premium rares) (Mars 2002)
4. Utvidelse –  Adventures at Hogwarts (80 kort + 30 Foil eller Hologram Portrait Premium rares) (Juni 2002)
5. Utvidelse – Chamber of Secrets (140 kort + 55 Foil eller Hologram Portrait Premium rares) (Oktober 2002)

Turneringer og mesterskap

Det ble arrangert en rekke turneringer og mesterskap rundt i verden i årene 2001-2003. Men da det ikke ble produsert nye kort, dabbet interessen etter hvert av.  Det fins imidlertid ennå grupper som holder spillet levende og turneringer arrangeres fortsatt fra tid til annen.  NM ble arrangert for første og eneste gang i 2002.  Etter lokale kvalifiseringer rundt i landet var 26 spillere samlet til finalespill i Oslo.  Oddbjørn Nødland fra Dirdal i Rogaland ble Norgesmester.
Jack Charlton

Tidlige år

Jack Charlton kommer fra en familie med fotballtradisjoner, ettersom hans mors fetter var Jackie Milburn og hans yngre bror er Bobby Charlton. Fotballkarrieren føltes nok et stykke unna for Jack da han jobbet i kullgruven, og senere søkte opptak til politiet. Leeds United hadde imidlertid oppdaget at han kunne spille fotball. Da Jackie fikk valget mellom å møte til opptaksprøve hos politiet og prøvespille for Leeds, valgte han fotballen. I 1952 signerte han kontrakten som gjorde ham til profesjonell fotballspiller.

Sen oppblomstring

Han ble totalt overskygget av broren Bobby som på 1950-tallet blomstret for Manchester United og det engelske landslaget. I 1961 var Jackie på nære nippet til å bli lagkamerat med broren, men hverken Manchester United eller Liverpool FC, som også var interessert, var villige til å betale det Leeds forlangte i overgangssum. Men så skulle Leeds Uniteds storhetstid snart begynne. Fra ungdomsavdelingen kom nå en rekke spillere som skulle bli til det laget som ble kalt Super Leeds, og Jackie ble en viktig del med sin erfaring.

Mester på landslag og klubblag

Denne erfaringen og etter hvert dyktigheten i forsvaret ville Alf Ramsey også benytte seg av. I oppbyggingen av et landslag som kunne bli verdensmester på hjemmebane, ble Jack en av de viktigste faktorene. 30 år gammel debuterte han på landslaget, og ble verdensmester i 1966. Året etter, i 1967 ble han kåret til Årets spiller i England. Endelig i 1969 ble han ligamester med Leeds og han vant flere trofeer med Super Leeds.

Manager-karriere

Etter at skader tvang Jack Charlton til å legge opp som aktiv i 1973 ble han tilbudt managerjobben i Middlesbrough FC, som da lå på andre nivå i ligasystemet. Etter den første sesongen rykket de opp med så klar margin at Jackie ble den første manager for et lag under øverste nivå som fikk tittelen «Årets manager». Han sa opp jobben i Middlesbrough i april 1977 for å være ledig til å ta over som landslagstrener for England, men han fikk ikke den jobben. I stedet tok han over i Sheffield Wednesday, en jobb han hadde fram til 1983. Etter et par år tilbake i Middlesbrough og i Newcastle United, tok han en liten pause fra fotballen.
I 1986 fikk han så jobben som landslagstrener for Irland, og tok det irske landslaget til EM i 1988 og til to VM-sluttspill, i 1990 og i 1994. Denne suksessen gjorde ham til tidenes mest populære engelskmann i Irland. Etter at Irland ikke greide å kvalifisere seg for EM-sluttspillet i 1996 i England, fant han ut at det var på tide å takke for seg. Han er fremdeles en høyt respektert mann i Irland for det han utførte med landslaget deres på 1980- og 1990-tallet.
Norra skenet

Norra skenet, på norsk Nordlyset  er en skulptur utført av Ernst Nordin og er et symbol for Umeå universitet, som ofte bruker bilder av skulpturen – eller stiliserte nordlys – i offisielle trykksaker.
I forbindelse med utformingen av Umeå universitets campus ble det utlyst en landsomfattende konkurranse, som ble vunnet av Ernst Nordins Norra skenet i 1967. Skulpturen ble opprinnelig satt opp i 1969 og ble i 1995 flyttet til sin nåværende plass ved Universitetsdammen for å gi plass til Lärarutbildningshuset. 
Skulpturen har en diagonal komposisjon med fire ben og består av sammensveisede firkantrør i polert rustfritt stål med et innebygd lyskastersystem.
Skytopp

En skytopp (eller toppen av en sky) er den øverste synlige delen av en sky. Den blir vanligvis uttrykt i meter over jordoverflata eller lufttrykket i skytoppen i hPa.

Målinger

Skytopphøyden kan vi estimere fra bakken ved triangulering, men denne metoden kan bare brukes når man kan se hele isolerte skyer et stykke fra observatøren. Av instrument kan radar brukes til å måle høyden på skytoppen.
En alternativ, men dyrere metode, er å bruke observasjoner fra luften, enten visuelt eller med instrument som skyhøydemålere. Denne teknikken er nyttig når man skal måle individuelle skyer og for å kontrollere hvor nøyaktig andre metoder er, men det blir svært vanskelig å kontinuerlig overvåke skyer over store områder.
Skytopphøyden kan også måles fra satellitter, gjennom stereofotogrammetri (som bruker to bilder fra forskjellige vinkler) eller ved å omforme temperaturmålinger til å estimere høyden.

Påvirkning på vær og klima

I konvektive skyer er det vanligvis styrken på konveksjonen som avgjør hvor høy skyen kan bli. Dette kan igjen være avhengig av faktorer på overflaten, særlig transport av varme og vanndamp fra overflaten til atmosfæren. Skytopphøyden varierer ofte mye mer, og er mer ujevn enn det skybasen er.
Stråling i atmosfæren er sterkt påverket av skyer. Skyalbedo er direkte avhengig av størrelsen og formen til skypartiklene, i tillegg til om partiklene er av flytende vann eller iskrystaller, og disse faktorene er igjen avhengig av skyhøyden. Vann absorberer og sender tilbake stråling. Derfor blir skytoppene avkjølt ved at infrarød stråling går ut i atmosfæren. Men jo høyere skytoppen er jo kaldere er partiklene i skyen, og dermed blir det sendt ut mindre infrarød stråling jo høyere skyen er.